Bash

Bourne Again Shell (forkortet Bash) er et fritt og åpent Unix-skall og kommandospråk. Det ble skrevet av Brian Fox for GNU-prosjektet som en fri og åpen erstatning for Bourne Shell. Skallets navn er et humoristisk ordspill med Bourne Shell som det erstatter og religiøse begrepet «født på nytt» (born again).

Det forutgående Unix-skallet Bourne Shell ble lansert i januar 1979 sammen med UNIX versjon 7. Det ble regnet som en «industristandard» på Unix og Unix-lignende operativsystemer, men programvarelisensen var uklar og omdiskutert.

Bash er en kommandolinjeprosessor som vanligvis kjører i en terminalemulator hvor brukeren skriver kommandoer som forårsaker handlinger.  Bash kan også lese og utføre kommandoer fra en datafil. Det sistnevnte kalles et skallskript. På samme måte som andre Unix-skall, støtter det globbing av filnavn (jokertegn), piping, here document, kommandoerstatning, variabler og kontrollstrukturer for testing av betingelser og iterasjon. Nøkkelord, syntaks og andre grunnleggende egenskaper ved språket er alle kopiert fra Bourne Shell. Andre egenskaper, som for eksempel history (huske tidligere kommandoer), er kopiert fra C shell og KornShell. Bash er et POSIX-kompatibelt skall, men har en rekke utvidelser.

Bourne Again Shell er standard skall for innlogging på de fleste Linuxdistribusjoner (herunder Android), så vel som på UNIX-avarten Solaris 11.x. Bash var også tilgjengelig på det tidligere nettverksoperativsystemet Novell Netware (gjennom en emulator via en dataterminal). Skallet ble også portert til tidligere utgaver av Microsoft Windows og Windows NT (gjennom Cygwin og MinGW), så vel som til MS-DOS (gjennom DJGPP). Gjennom kompatibilitetslaget Windows Subsystem for Linux ble Bash gjort tilgjengelig for Windows 10 og Windows Server 2019. Det har tidligere også vært standard skall på macOS; i macOS Catalina (10.15) ble imidlertid Z shell (Zsh) nytt standard skall.

Et sikkerhetshull i Bash som stammet fra versjon 1.03 (august 1989), med kallenavnet Shellshock, ble oppdaget tidlig i september 2014 og førte hurtig til en rekke dataangrep over internett. En rekke patcher som ordnet feilen ble snart tilgjengelig etter at den ble oppdaget.

Bourne Again Shell ble lansert 7. juni 1989. Siste versjon er 5.0 som ble lansert 7. januar 2019.

Versjonshistorikk

Referanser

Eksterne lenker 
 

Unixskall
BSD
Linux-programmer
Programvare fra 1989